Brenner

For TV-serien, se Brenner - historier fra vårt land
Brenner (tysk) eller Brennero (italiensk) er en landsby og en kommune i Syd-Tirol i Wipptal rett syd for Brennerpasset, som det har gitt navn til. Også passet omtales iblant bare som Brenner. Likeledes er det en liten landsby på andre siden av passet (i den østerrikske kommunen Gries am Brenner) som heter Brenner. Begge tettstedene har nærmest smeltet sammen til ett, selv om den italiensk–østerrikske grensen siden 1920 passerer over passet.

Ved folketellingen i 2001 var 79 prosent av kommunens ca. 2000 innbyggere tysk-, 20 prosent italienskspråklig.

Kommunen Brenner består av flere landsbyer (fraksjoner), som inntil 1929 var selvstendige kommuner:
 Brenner/Brennero ligger som sagt nærmest passet (1372 moh.) og har gitt navn til hele kommunen.
 Brennerbad / Terme di Brennero ligger et stykke nedenfor Brenner (1326 moh.) og er kjent for sine varme mineralkilder. Som kursted var Brennerbad internasjonalt anerkjent og hadde sin blomstringstid fra 1869, da jernbanestasjonen Brennerbad ble åpnet, til 1922, da grandhotellet brant ned og kurbadet ble stengt. Richard Strauss var blant badets gjester.
 Gossensaß / Colle Isarco (1098 moh.) er kommunens hovedsted. Det hadde en blomstringstid fra 1400- til 1600-tallet på grunn av gruvedriften i Pflerschtal, og igjen på 1800-tallet på grunn av Brennerbads mineralkilder. I middelalderen bodde på det meste 10 000 gruvearbeidere i byen. Severdigheter er barokk-kirken, det gotiske kapellet for gruvearbeidernes skytshelgen St. Barbara, og Ibsenmuseet i rådhuset.
 Pflersch/Fleres er en vestlig sidedal av Wipptal, St. Anton (1246 moh.) er dens viktigste tettsted. Dalen er kjennetegnet dels av fjellbøndenes landbruk og dels av urørt natur. Den er også utgangspunkt for mange fine fjellturer i Stubai-Alpene. Sølv-, bly- og sinkgruvene, som ble utvunnet på 1500-tallet, lå i denne dalen.
 Referanser 

 Eksterne lenker 


Kategori:Kommuner i Syd-Tirol
Kategori:Varme kilder
Kategori:Kursteder